Renosterstroper doodgeskiet; makkers vasFoto: Reint Dykema Brig. Selvy Mohlala, woordvoerder van die polisie, het gesê ŉ veldwagter het omstreeks 05:00 Woensdagoggend in Skukuza skote gehoor waarna hy hulp ontbied het. Die veldwagter en sy kollegas het hierna die gebied gefynkam en op twee renosterkarkasse afgekom. Volgens Mohlala het die veldwagters voortgegaan om die gebied te fynkam en het hulle sowat 1km verder op drie vermeende stropers afgekom. Die veldwagters het een van die stropers doodgeskiet en twee in hegtenis geneem. Bongani Thabethe (26) en Skhunbuzo Ndlovu (21) het Donderdagoggend in die periodieke hof in Skukuza verskyn op aanklag van renosterstropery, poging tot moord en die besit van ongelisensieerde vuurwapens en ammunisie. Die saak is uitgestel tot 21 Januarie. Volgens Mohlala is daar op ŉ .458-jaggeweer, ŉ byl en twee renosterhorings beslag gelê.